Ondersoek ná jong pa se skietdoodRonaldo en Biané by hul pa se graf. Op wat op 20 Januarie Gerhard Coetzer se 31ste verjaardag sou wees, het sy vrou en twee jong kinders by sy graf in Pretoria ballonne opgeblaas, ŉ oliebol geëet en ŉ koeldrank gedrink. Bianca Coetzer sê haar dogtertjie Biané is nou drie, maar was nog net ŉ baba toe haar pa in April 2018 dood is. Klein Ronaldo, wat vanjaar ses word, mis sy pa egter geweldig en kry boonop steeds nagmerries oor Gerhard se skietdood. ŉ Geregtelike doodsondersoek sal nou, amper drie jaar ná sy dood, begin word. Gerhard, toe 29 jaar oud, is destyds vermoedelik per ongeluk doodgeskiet toe die gesin by ŉ familielid in Middelburg, Mpumalanga, gekuier het. Op daardie noodlottige dag was Bianca by die egpaar se kinders langs die swembad toe ŉ skoot skielik klap. Bianca vertel die familielid het op dié dag met sy vuurwapen, in ŉ holster aan sy sy, bly spog en gesê “kyk my gun”. Sy sê toe die eerste skoot klap en die familielid met sy vuurwapen in die hand staan, het sy en Gerhard vir mekaar gekyk. Hy het net sy kop geskud. Sy het weggedraai om weer aandag aan die kinders by die swembad te gee, toe ŉ tweede skoot volgens haar klap. Gerhard het sy hand voor sy mond gehou en bloed het daaruit begin stroom. “Hy het ŉ paar treë op die gras gegee en toe inmekaargesak,” sê Bianca. Gerhard Coetzer. Bianca sê sy het vergeefs gepleit dat iemand ŉ ambulans ontbied. “Toe die ambulans uiteindelik kom, was hy klaar weg. Ek het so mooi gevra…” Bianca sê die familielid het haar dadelik aangesê om nie na Gerhard te gaan waar hy op die grasperk gelê het nie en het gesê hy sal na haar en haar kinders omsien as sy nie sê wat regtig gebeur het nie, maar aanvoer dat rowers vir Gerhard geskiet het. Sy sê sy het nie dadelik vir die polisie gesê wat gebeur het nie en sy en die kinders is terug na Pretoria waar hulle woon. Sy het egter die Maandag ná die voorval ŉ verklaring by die polisie afgelê waarin sy haar weergawe van die gebeure gegee het. Bianca sê volgens haar is niemand wat in daardie stadium by die huis was, vir kruitstof getoets nie. “My seuntjie kry nou nog nagmerries oor wat gebeur het. Hy het alles gesien en hy weet presies wie dit was,” sê sy. Bianca sê sy het glad nie meer kontak met die betrokke familielid nie. “Dis seker lelik, maar ek haat hom. Ek wil niks met hom te doen hê nie; ek hê hy moet sy straf kry. “Hy het alles van my weggeneem.” Bianca sê Gerhard was haar eerste en grootste liefde. Hulle was drie jaar getroud toe hy dood is, maar was ŉ paartjie vandat hulle 15 jaar oud was. Om op die hoogte te bly van die polisie se vordering met die ondersoek na die gebeure, was vir Bianca nog ŉ nagmerrie. Sy sê haar vrae is bitter selde beantwoord en ŉ beampte het haar glo later aangesê om nie meer uit haar eie navraag te doen nie en dat die polisie haar sal laat weet indien daar enige vordering met die saak is. Die burgerregtewaghond AfriForum het die afgelope week gesê ŉ lid van die publiek het die saak onder sy privaatvervolgingseenheid se aandag gebring en dié het daarna navraag by die Nasionale Vervolgingsgesag (NVG) oor die kwessie gedoen. Adv. Phyllis Vorster, verbonde aan die eenheid, sê die aanklaer het die saak daarna na die Direkteur van Openbare Vervolging in Mpumalanga verwys en dié het gelas dat ŉ geregtelike doodsondersoek na Gerhard se dood gedoen moet word. In so ŉ ondersoek moet ŉ landdros onder meer besluit of Gerhard se dood veroorsaak is deur ŉ misdaad wat deur iemand anders gepleeg is. Maroela Media het ŉ navraag aan die NVG in Mpumalanga oor dié saak gerig. Monica Nyuswa, woordvoerder, sê ŉ datum vir die ondersoek moet nog vasgestel word. Bianca sê al waarvoor sy hoop is dat geregtigheid eindelik sal geskied. “Ek sukkel om die gebeure te verwerk, maar ek moet seker maar aangaan.”